25-vuotias mies hurjasteli 177 km/h Lahden yössä, edes poliisimaija ei pysynyt perässä – verestä löytyi todellinen cocktail

Lahdessa poliisi kiinnitti huomionsa aamun pikkutunneilla Audin liikkeisiin ja yritti pysäyttää miehen ajamaa autoa.

Huumeissa ajanut mies sai aikaiseksi hurjan takaa-ajon Lahdessa kaksi vuotta sitten uudenvuodenyönä. Kukaan ei loukkaantunut, vaikka väkeä oli paljon liikkeellä. Kuskin verestä löytyi kahdeksaa eri huumausainetta, mutta alkoholin osalta tulos oli nolla.

Mies oli tarttunut Audi A4:n rattiin Jyväskylässä. Kyydissä oli 25-vuotiaan kuskin lisäksi kolme muuta henkilöä. Ajokilometrejä päivän aikana tuli lähes 200.

Lahdessa poliisi kiinnitti huomionsa aamun pikkutunneilla Audin liikkeisiin ja yritti pysäyttää miehen ajamaa autoa.

Poliisi lähti seuraamaan pakettiautollaan kaaharia, joka lisäsi vauhtia kaupunkialueella, ajeli päin punaisia valoja ja kiersi liikenteenjakajia väärältä puolelta.

Poliisimaija putosi nopeasti vauhdista, kun keskikaupungillakin kaahari päästeli läpi punaisten liikennevalojen yli sadan kilometrin tuntivauhdilla.

Toinen poliisiauto oli tehokkaampi ja seurasi kaaharin matkaa kohti etelää. Audi-mies päätyi lopulta pikkutielle Lahden Jokimaalla ja luovutti. Enimmillään poliisi mittasi miehen auton nopeudeksi 177 kilometriä tunnissa.

Päijät-Hämeen käräjäoikeus tuomitsi kaaharin tavallista pidempään, kahden vuoden ajokieltoon. Hänellä ei ollut ajokorttia.

Mies sai myös ehdollisen vankeustuomion ja 60 päiväsakkoa maksettavakseen.

Tuomio tuli kortitta-ajosta, rattijuopumuksesta, törkeästä liikenneturvallisuuden vaarantamisesta ja huumausainerikoksesta.

Hän olisi saanut ehdottoman tuomion, mutta selvisi lievemmällä, koska teosta tulee vuodenvaihteessa kuluneeksi kaksi vuotta ja koska hurjastelun jälkeen hänet on jo tuomittu useita kertoja muista rikoksista.

Kaaharin verestä löytyi kahdeksaa eri huumetta, muun muassa kokaiinia, amfetamiinia ja ekstaasia. Miehen kotiin Jyväskylässä tehdyssä etsinnässä poliisi löysi huumeviljelmän, jossa oli 12 kasvia.

Käräjäoikeus käsitteli jutun torstaina.